Kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirja



Virallinen lehti nro L 198 , 06/08/2003 s. 0011 - 0012



LIITE (KÄÄNNÖS) Kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen MUUTOSPÖYTÄKIRJA Strasbourg 22. kesäkuuta 1998 EUROOPAN NEUVOSTON JÄSENVALTIOT JA EUROOPAN YHTEISÖ, jotka ovat allekirjoittaneet tämän kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen, joka avattiin allekirjoituksille Strasbourgissa 18 päivänä maaliskuuta 1986, jäljempänä "yleissopimus", pöytäkirjan, OTTAVAT HUOMIOON yleissopimuksen, joka sisältää yleisiä määräyksiä, joiden tarkoituksena on suojella tieteellisiin tarkoituksiin käytettäviä eläimiä kivulta ja kärsimykseltä, sekä vakaan tarkoituksensa rajoittaa eläinten käyttöä kokeellisiin ja muihin tieteellisiin tarkoituksiin sekä pyrkimyksensä tällaisen käytön korvaamiseen muulla menetelmällä aina, kun se on käytännössä mahdollista, erityisesti etsimällä vaihtoehtoisia menetelmiä ja edistämällä niiden käyttöä, OTTAVAT HUOMIOON yleissopimuksen liitteisiin sisältyvien määräysten teknisen luonteen, KATSOVAT olevan tarpeellista varmistaa, että nämä määräykset ovat kyseessä olevilla aloilla tehdyn tutkimuksen tulosten tasalla, OVAT SOPINEET SEURAAVAA: 1 artikla Muutetaan yleissopimuksen 30 artikla seuraavasti: "1. Osapuolten on viiden vuoden kuluessa tämän yleissopimuksen voimaantulosta ja sen jälkeen viiden vuoden välein tai useammin, jos osapuolten enemmistö sitä pyytää, järjestettävä Euroopan neuvoston puitteissa monenkeskiset neuvottelut, joissa tutkitaan tämän yleissopimuksen soveltamista ja sen tarkistamisen tai sen määräysten laajentamisen tarpeellisuutta. 2. Neuvottelut käydään Euroopan neuvoston pääsihteerin koolle kutsumissa kokouksissa. Osapuolten on ilmoitettava edustajansa nimi Euroopan neuvoston pääsihteerille vähintään kaksi kuukautta ennen kokouksia. 3. Jollei tämän yleissopimuksen määräyksistä muuta johdu, osapuolet laativat näitä neuvotteluja koskevan työjärjestyksen." 2 artikla Lisätään yleissopimukseen uusi XI osa "Muutokset", johon sisältyy uusi 31 artikla seuraavasti: "1. Jonkin osapuolen tai Euroopan neuvoston ministerikomitean ehdottamat muutokset liitteisiin A ja B on toimitettava Euroopan neuvoston pääsihteerille, joka välittää ne edelleen Euroopan neuvoston jäsenvaltioille, Euroopan yhteisölle ja kaikille Euroopan neuvostoon kuulumattomille valtioille, jotka ovat liittyneet yleissopimukseen tai jotka on kutsuttu liittymään siihen 34 artiklan määräysten mukaisesti. 2. Edellisen kohdan mukaisesti ehdotettuja muutoksia on käsiteltävä monenkeskisissä neuvotteluissa viimeistään kuuden kuukauden kuluttua siitä, kun pääsihteeri on välittänyt ne eteenpäin, ja ne voidaan hyväksyä osapuolten kahden kolmasosan enemmistöllä. Hyväksytty teksti on toimitettava osapuolille. 3. Muutos tulee voimaan 12 kuukauden kuluttua siitä, kun se on hyväksytty monenkeskisissä neuvotteluissa, jollei yksi kolmasosa osapuolista ole ilmoittanut vastustavansa sitä." 3 artikla Yleissopimuksen 31-37 artiklasta tulee 32-38 artikla. 4 artikla 1. Tämä pöytäkirja on avoinna allekirjoittamista varten yleissopimuksen allekirjoittajille, jotka voivat tulla tämän pöytäkirjan osapuoliksi: a) allekirjoituksella, johon ei liity ratifiointia tai hyväksymistä koskevaa varaumaa; tai b) allekirjoituksella, joka alistetaan ratifioitavaksi tai hyväksyttäväksi, ja jota seuraa ratifiointi tai hyväksyminen. 2. Yleissopimuksen allekirjoittaja ei voi allekirjoittaa tätä pöytäkirjaa tekemättä ratifiointia tai hyväksyntää koskevia varaumia eikä tallettaa ratifiointi- tai hyväksymiskirjaa, ellei se ole jo tallettanut tai talleta samanaikaisesti yleissopimuksen ratifiointi- tai hyväksymiskirjaa. 3. Yleissopimukseen liittyneet valtiot voivat liittyä myös pöytäkirjaan. 4. Ratifiointi-, hyväksymis- ja liittymiskirjat talletetaan Euroopan neuvoston pääsihteerin huostaan. 5 artikla Tämä pöytäkirja tulee voimaan kolmantenakymmenentenä päivänä sen jälkeen, kun kaikista yleissopimuksen osapuolista on tullut tämän pöytäkirjan osapuolia 4 artiklan mukaisesti. 6 artikla Euroopan neuvoston pääsihteeri ilmoittaa Euroopan neuvoston jäsenvaltioille, yleissopimuksen muille osapuolille ja Euroopan yhteisölle: a) allekirjoituksista, joihin ei liity ratifiointia tai hyväksymistä koskevaa varaumaa; b) allekirjoituksista, joihin liittyy ratifiointia tai hyväksymistä koskeva varauma; c) ratifiointi-, hyväksymis- tai liittymiskirjojen tallettamisista; d) 5 artiklan mukaisesta pöytäkirjan voimaantulopäivästä; e) muista tätä pöytäkirjaa koskevista toimista, ilmoituksista ja tiedoksiannoista. Tämän vakuudeksi allekirjoittaneet, siihen asianmukaisesti valtuutettuina, ovat allekirjoittaneet tämän pöytäkirjan. Tehty Strasbourgissa 22 päivänä kesäkuuta 1998 yhtenä englannin- ja ranskankielisenä kappaleena, jonka molemmat tekstit ovat yhtä todistusvoimaisia ja joka talletetaan Euroopan neuvoston arkistoon. Euroopan neuvoston pääsihteeri toimittaa oikeaksi todistetun jäljennöksen kullekin Euroopan neuvoston jäsenvaltiolle, yleissopimuksen muille osapuolille ja Euroopan yhteisölle.